32005R0772
L 128/51
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 772/2005 НА КОМИСИЯТА
от 20 май 2005 година
относно спецификациите за обхвата на характеристиките и дефинирането на техническия формат за съставяне на годишната общностна статистика по стоманата за отчетни години от 2003 до 2009 г.
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 48/2004 на Европейския парламент и на Съвета от 5 декември 2003 г. (1) относно изготвянето на годишните статистически данни на Общността за стоманодобивната промишленост за референтните години 2003-2009 г., и по-специално член 7 от него,
като има предвид, че:
(1)
С Регламент (ЕО) № 48/2004 се създава обща рамка за съставяне на годишната общностна статистика по стоманата за отчетни години от 2003 до 2009 г.
(2)
Съгласно член 7, буква а) от Регламент (ЕО) № 48/2004 за конкретизиране на обхвата на изискваните характеристики са необходими мерки за прилагане.
(3)
Съгласно член 7, буква б) от Регламент (ЕО) № 48/2004 за дефиниране на техническия формат за съставяне на годишната общностна статистика по стоманата са необходими мерки за прилагане.
(4)
Мерките, предвидени в настоящия регламент, са в съответствие със становището на Статистическия програмен комитет,
ПРИЕ НАСТОЯЩИЯ РЕГЛАМЕНТ:
Член 1
1. Спецификациите за обхвата на характеристиките са определени в приложение I към настоящия регламент.
2. В позоваванията на фирмените отчети в тези спецификации се използват заглавията, посочени в членове 9 и 23 от Директива 78/660/ЕИО на Съвета (2) за целите на представянето съответно на баланса и на отчета за приходите и разходите.
Член 2
Техническият формат, посочен в член 6.2 от Регламент (ЕО) № 48/2004, е, както е определен в приложение II към настоящия регламент.
Член 3
Държавите-членки прилагат тези спецификации и този технически формат по отношение на референтната 2003 г. и по отношение на следващите години.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 май 2005 година.